Ondersoek na ‘bisarre’ landing by OR Tambo‘n Skermgreep uit die video wat wys hoe die ligte vliegtuig op die rybaan by die OR Tambo-lughawe land. Die Burgerlugvaartowerheid (BLO) sê hy is steeds besig met sy ondersoek nadat ŉ ligte vliegtuig sowat twee weke gelede by die OR Tambo-lughawe – Suid-Afrika se besigste lughawe – ongeskeduleerd en boonop op ŉ rybaan geland het. ŉ Video van die voorval is wyd versprei. Daarin kan gesien word hoe die vliegtuig, ŉ viersitplek RV-10, omstreeks 13:25 gevaarlik naby aan die enjins van ŉ straler land wat reeds op die rybaan is en gereed maak om op te styg. “Ons is dankbaar dat hierdie nie ŉ noodlottige voorval was nie, maar ons beskou dit as bisar, kommerwekkend en uiters gevaarlik. Ons gaan geen steen onaangeraak laat om te verseker dat diegene wat hiervoor verantwoordelik is voor stok gekry word nie. Alle feite, bewyse, asook die verloop van gebeure en/of besluite deur diegene betrokke, gaan deeglik ondersoek word,” het Poppy Khoza, die direkteur van burgerlugvaart, gesê. Die vliegtuig midde in die bohaai is ŉ laevlerk-, amateurgeboude, eenmotorige vliegtuig wat in ooreenstemming met die BLO se klassifikasie as eksperimenteel beskou word. Dit word grootliks vir ontspanning gebruik. Die vliegtuig het by die nuwe Tempe-lughawe in die Vrystaat opgestyg. Luidens die voorlopige inligting was drie mense aan boord – twee passasiers en die vlieënier wat ŉ private vlieglisensie het, het die BLO in ŉ verklaring gesê. Daar is vroeër bespiegel dat die vlieënier ŉ passasier na die internasionale lughawe geneem het, omdat dié persoon andersins glo laat vir ŉ kommersiële vlug sou wees. Die lugvaartgemeenskap het met afgryse op die voorval gereageer en ingrypende optrede geëis. Daar was ook heelwat vrae oor hoe die vlieënier dit reggekry het om die lugruim by die OR Tambo-lughawe sonder ŉ vlugplan binne te gaan. “Selfs al het die vliegtuig nie enige skade opgedoen nie en is geen beserings aan boord van die vliegtuig of op die grond aangemeld nie, is dit bitter vreemd dat die vlieënier op ŉ rybaan, pleks van ŉ aanloopbaan, geland het,” het Khoza gesê. Rybane word gebruik wanneer ŉ vliegtuig ná of ván ŉ aanloopbaan beweeg. “Daar is nog talle vrae wat beantwoord moet word sodat ons ŉ feitelike gevolgtrekking oor dié gevaarlike voorval kan maak. Dit moes nooit gebeur het nie en mag beslis nie wéér gebeur nie. “Die optrede het groot veiligheidsgevolge, omdat slegs passasiers en personeel wat klaring of die nodige toestemming het, aan dié kant van die lughawe toegelaat word. “Die ondersoek word as ŉ prioriteit beskou en moet so gou moontlik afgehandel word, omdat die voorval ŉ direkte uitwerking op lugvaartveiligheid en -sekuriteit in Suid-Afrika het,” het Khoza gesê. “Suid-Afrika het ŉ voortreflike rekord vir lugvaartveiligheid en ons gaan nie toelaat dat enigeen die veiligheid en sekuriteit van passasiers of bemanningslede ondermyn nie. Ons gaan alles moontlik doen om ŉ herhaling van die voorval te voorkom.” Dit is in dié stadium onduidelik of die betrokke vlieënier reeds in verband met die voorval ondervra is. https://www.facebook.com/RealLiveSA/videos/463555887823102/